
На основу члана 138. став 1. Устава Републике Србије („Сл. гласник РС“ бр. 98/06) и члана 31. став 2. Закона о Заштитнику грађана („Сл. гласник РС“ бр. 79/05 и 54/07), у поступку контроле законитости и правилности рада Регулаторног тела за електронске медије, поступајући по сопственој иницијативи, Заштитник грађана
У Т В Р Ђ У Ј Е

Регулаторно тело за електронске медије прекршило је одредбе Закона о електронским медијима и Закона о Заштитнику грађана зато што није, више од три месеца од покретања поступка  контроле законитости и правилности рада тог органа од стране Заштитника грађана, спровело надзор над радом емитера ,,Happy TV“ д.о.о Београд због програмског садржаја ,,Добро јутро Србијо“ емитованог 6. 6. 2020. године, у коме су гости емисије, према притужбеним наводима, износили непримерене ставове према афроамеричкој заједници у Сједињеним Америчким Државама.  
На основу утврђених недостатака у раду, Заштитник грађана упућује Регулаторном телу за електронске медије  следеће 

П Р Е П О Р У К Е 
I
Регулаторно тело за електронске медије ће у најкраћем року, извршити надзор над програмским садржајем ,,Добро јутро Србијо“ емитованим 6. 6. 2020. године од стране емитера ,,Happy TV“ д.о.о Београд и о томе обавестити Заштитника грађана
II

Регулаторно тело за електронске медије ће у одговору Заштитнику грађана навести разлоге због којих није остварена законом прописана сарадња са Заштитником грађана и спровести одговарајући поступак са циљем утврђивања одговорности због учињених пропуста у раду. 
Регулаторно тело за електронске медије обавестиће Заштитника грађана, у року од 30 дана од дана пријема ових препорука, о предузетим мерама и поступању по њима, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено. 
Р а з л о з и:

Заштитник грађана је 13. 7. 2020. године, поступајући по сопственој иницијативи, а на основу информација које је Заштитнику грађана доставила невладина организација- иницијатива …, покренуо поступак
 контроле законитости и правилности рада Регулаторног тела за електронске медије. 
Наиме, 6. јуна 2020. године, емитер ,,Happy TV“ д.о.о Београд је у свом свакодневном програмском садржају ,, Добро јутро Србијо“ емитовао прилог о протестима који су се током јуна месеца дешавали у САД због убиства Афроамериканца Џорџа Флојда који је страдао након полицијске интервенције у Минеаполису. Према наводима, присутни гости у емисији су изнели своје ставове о тада актуелној ситуацији у Америци између којих су ,, да је сваку други оптужени за убиство у Америци црнац (…) тај кад види црнца да је учинио кривично дело, a Флојд види се и антрополошки, погледајте поглед, лице, испаде херој човек који је овејани криминалац“ као и да ,,ови људи, ови криминалци које сада видимо на улицама Америке који долазе из те (…) пре свега афроамеричке популације, то је онај део из тог нарко картела“
На интернет страници Youtube доступан је снимак поменутог програмског садржаја под називом ,, Ко Трампу јаму копа ?
“. Према информацијама које су достављене Заштитнику грађана, снимак који је објављен на Youtube каналу је измењен на тај начин што су исечени проблематични делови из чега се може предпоставити да је и сам уредник препознао штетност таквог програмског садржаја. 
Имајући у виду да Регулаторно тело за елетронске медије није поступило по захтеву Заштитника грађана, Заштитник грађана је 2. 10. 2020. године упутио ургенцију
 Регулаторном телу за електронске медије, по којој није поступљено до дана сачињавања ове препоруке. 

*****

Законом о Заштитнику грађана утврђено је да органи управе имају обавезу да сарађују са Заштитником грађана и да му омогуће приступ просторијама и ставе на располагање све податке којим располажу, а који су од значаја за поступак који води. Истовремено, одредбом члана 20. овог закона прописано је да је Заштитник грађана овлашћен да иницира покретање дисциплинског поступка против запосленог у органу управе који је непосредно одговоран за учињену повреду и то ако из поновљеног понашања функционера или запосленог произилази намера да одбијају сарадњу са Заштитником грађана или ако се утврди да је учињеном повредом грађанину причињена материјална или друга штета већих размера. 
Законом о електронским медијима је одређено да регулатор контролише рад пружалаца медијских услуга у погледу доследне примене и унапређивања начела на којима се засниова регулисање односа у области електронских медија, у погледу испуњавања услова за пружање медијских услуга, као и у извршавању других обавеза које по одредбама овог закона и подзаконских аката имају пружаоци услуга, и преузима прописане мере без одглагања. У спровођењу наведене контроле, Регулатор је посебно дужан да се стара о томе да пружаоци медијских услуга поштују обавезе које се односе на програмске садржаје предвиђене овим законом и услове под којима им је дозвола издата, што се посебно односи на врсту и карактер програма.  

Истим Законом је одређено да је пружалац медијске услуге дужан да обезбеди слободно, истинито и објективно информисање, да садржај буде такав да допринесе подизању општег културног и образовног нивоа грађана, и да се медијска услуга пружа на начин на који се поштују људска права, а нарочито достојанство личности, да не садржи информације којима се подстиче, на отворен или прикривен начин, дискриминација, мржња или насиље због расе, боје коже, националне припадности и других стварних, односно претпостављених личних својстава.
*****
Стандард добре управе посматрамо као скуп етичких принципа којима се органи управе руководе у односу са грађанима као што су одговорност, објективност, благовремено поступање, непристрасност при доношењу одлука и предузимање мера из своје надлежности. Имајућу у виду да је владавина права мерило исправности и ваљаности било којег позитивног правног поретка и да се заснива, пре свега на поштовању правних прописа која важе за све грађане поједнако, Заштитник грађана подсећа да су људска права неотуђива и да припадају сваком човеку као људском бићу, те да је толерисање кршења истих недопустиво.
Заштитник грађана сматра неприхватљивим да Регулаторно тело за електронске медије, више од три месеца од протека рока у коме је морало да поступи по налогу Заштитника грађана не само да није одговорило на тај захтев већ није ни обавестило контролни орган  о разлозима због којих није у могућности да поступи. Сарадња са заштитником грађана је законом прописана обавеза која се врши у законом прописаним роковима.
Оваквим поступањем према независном државном органу као што је Заштитник грађана, РЕМ шаље поруку и грађанима, пореским обвезницима Републике Србије, о свом раду које је са становишта Заштитника грађана неприхватљиво и представља пример лошег поступања органа.  
На основу свих утврђених чињеница и околности, Заштитник грађана је утврдио недостатке у раду Регулаторног тела за електронске медије,  па сагласно члану 31. став 2. Закона о Заштитнику грађана, упућује препорукe ради отклањања уочених недостатака у раду, као и у циљу унапређења рада органа управе и спречавања сличних пропуста у будућности.

	ЗАШТИТНИК ГРАЂАНА

	 мр Зоран Пашалић


Доставити:

-  РЕМ-у
- ...
- у списе предмета
� Акт Заштитника грађана дел. број 23144 од 13. 7. 2020. године


� Доступно на � HYPERLINK "https://www.youtube.com/watch?v=K01YIgugtvU" �https://www.youtube.com/watch?v=K01YIgugtvU� 


� Акт Заштитника грађана дел. број 32411 од 2. 10. 2020. године

